wickkiey/tamil-wikipedia-markdown huggingface dataset:
# கோடைக்கானல் (திரைப்படம்)


**கோடைக்கானல்** (*Kodaikanal*) என்பது 2008 ஆம் ஆண்டு வெளியான தமிழ் பரபரப்புத் திரைப்படம் ஆகும். டி. கே. போஸ் இயக்கிய இப்படத்தில் புதுமுகம் அஸ்வந்த் திலக், பூர்ணா, சேகர் ஆகியோர் முக்கிய கதாபாத்திரங்களில் நடித்தனர். மேலும் இதில் காண்டீபன், வடிவுக்கரசி, செந்தில், சிசர் மனோகர், அலெக்ஸ், பயில்வான் ரங்கநாதன், விஜய் கிருஷ்ணராஜ் ஆகியோர் துணை வேடங்களில் நடித்துள்ளனர். ஆர். சுவர்ணலட்சுமி தயாரித்த இப்படத்திற்கு, தேவா இசை அமைத்தார். படமானது14 நவம்பர் 2008 அன்று வெளியானது.  

## நடிகர்கள்

- அஸ்வந்த் திலக் சூரியா
- பூர்ணா பிரிந்தா
- சேகர் நந்தா
- காண்டீபன் பிரிந்தாவின் உறவினராக
- வடிவுக்கரசி பிரிந்தாவின் தாயாக
- செந்தில் காவலர் வீராசாமியாக
- சிசர் மனோகர் காவலராக
- அலெக்ஸ் காவல் ஆய்வாளராக
- பயில்வான் ரங்கநாதன் காவல் ஆய்வாளராக
- விஜய் கிருஷ்ணராஜ் காவல் ஆணையராக
- இராஜ் கிருஷ்ணா
- சி. எம். பாலா திரைப்பட நிதியாளராக
- நம்பிராஜன் நடிகராக
- ஆர். ஆர். செல்வராஜ்
- ஆர். வீரமணி
- கங்கை அமரன் சிறப்புத் தோற்றத்தில்

## தயாரிப்பு
*ராசாவே உன்னெ நம்பி* (1988), *என்னை விட்டுப் போகாதே* (1988), *பொங்கி வரும் காவேரி* (1989) போன்ற படங்களை இயக்கிய டி. கே. போஸ், ஒரு இடைவெளிக்குப் பின் *கொடைக்கானல்* என்ற காதல் பரபரப்புத் திரைப்படத்தின் வழியாக மீண்டும் இயக்க வந்தார். இந்த படம் முழுக்க முழுக்க கொடைக்கானலில் உள்ள மலை விடுதியில் படமாக்கப்பட்டது. புது முகம் அஸ்வந்த் திலக், பின்னணி குரல் கலைஞர் சேகர், மலையாள நடிகை பூர்ணா ஆகியோர் முக்கிய கதாபாத்திரங்களில் நடிக்க தேர்வு செய்யப்பட்டனர். படத்தின் படப்பிடிப்பின் போது, படத்தில் ஏற்பட்ட கால்ஷீட் பிரச்சினைகள் காரணமாக பூர்ணா மீது இயக்குநரும், தயாரிப்பாளரும் தயாரிப்பாளர்கள் சங்கத்தில் புகார் அளித்தனர்.  

## இசை
திரைப்பட பின்னணி இசை, பாடல் இசை ஆகியவற்றை திரைப்பட இசையமைப்பாளர் தேவா அமைத்தார். 2008 ஆம் ஆண்டில் வெளியிடப்பட்ட இந்த படத்தின் இசைப்பதிவில், பிறைசூடன், யுகபாரதி ஆகியோர் எழுதிய ஆறு பாடல்கள் இருந்தன. படத்தின் இசையை சென்னையில் கமல்ஹாசன் வெளியிட்டார், பாரதிராஜா முதல் இசை வட்டைப் பெற்றார். இயக்குநர் ராம நாராயணன், தயாரிப்பாளர் கே. பிரபாகரன், டிஜிபி வைகுந்த், தயாரிப்பாளர் ராஜேந்திரன் ஆகியோர் இசை வெளியீட்டில் கலந்து கொண்டனர்.  
| 1 | "காசு காசு" | அர்ச்சித், மாலதி லட்சுமணன், தேவா | பிறைசூடன் | 4:32 |
| --- | --- | --- | --- | --- |
| 2 | "மெட்டு மெட்டு" | ஹரிணி | யுகபாரதி | 4:44 |
| 3 | "செக்கச் சிவந்த சிறுக்கி" | மாணிக்க விநாயகம், ஜெயலட்சுமி | பிறைசூடன் | 5:30 |
| 4 | "சுவையானது சுவையானது" | டிம்மி, சுசித்ரா | 5:04 |  |
| 5 | "அஞ்சு விரலைவெச்சான்" | கிருஷ்ணராஜ், பாப் ஷாலினி | 4:40 |  |
| 6 | "சின்ன சின்னக் கதை" | கிருஷ்ணராஜ், செந்தில் தாஸ், எஸ். சத்யா | 5:28 | } |

## வெளியீடு
இந்த படம் 14 நவம்பர் 2008 அன்று பெரும் பொருட் செலவில் தயாரான *வாரணம் ஆயிம்* படம் வெளியான சமயத்தில் வெளியானது.  

### வணிகம்
இந்தப் படம் சென்னை மண்டலத்தில் சராசரியாக வசூலை ஈட்டத் தொடங்கியது. முதல் வாரம் நான்காவது இடத்தில் தொடங்கி மூன்றாவது வாரத்தில் ஒன்பதாவது இடத்தில் முடிந்தது. படம் வணிக ரீதியாக தோல்வியாக அறிவிக்கப்பட்டது.
# கன்சா ஜாவேத்



**கன்சா ஜாவேத்** (Kanza Javed) பாக்கித்தானைச் சேர்ந்த எழுத்தாளரும் கவிஞரும் ஆவார், *ஆஷஸ், ஒயின் அன்ட் டஸ்ட்* என்ற புதினக்களுக்கு மிகவும் பிரபலமானவர்.  

## ஆரம்பகால வாழ்க்கை மற்றும் கல்வி
கன்சா ஜாவேத் பாக்கிஸ்தானின் லாகூரில் பிறந்தார். கின்னார்ட் மகளிர் பல்கலைக்கழகத்தில் ஆங்கில மொழி மற்றும் இலக்கியத்தில் தனது முதுதத்துவமாணி பட்டத்தைப் பெற்றார். பின்னர் இவர் வெஸ்ட் வர்ஜீனியா பல்கலைக்கழகத்தில் தனது நுண்கலையில் முதுகலை பட்டம் பெற்றார். பின்னர், மாசசூசெட்ஸ் பல்கலைக்கழகத்தில் சிறிது காலம் சக ஊழியராகவும், அரிசோனா மாநில பல்கலைக்கழகத்தில் ஆராய்ச்சி அறிஞராகவும் இருந்தார். இரண்டு பல்கலைகழகங்களிலும் பயில பாக்கித்தானிலுள்ள அமெரிக்க ஐக்கிய நாடுகளுக்கான அறக்கட்டளை நிதியுதவி வழங்கியது.  

## தொழில்
ஜாவேத் *ஆஷஸ்*, *ஒயின் அன்ட் டஸ்ட்* என்ற தனது முதல் நூலை 2015இல் வெளியிட்டார். திபோர் ஜோன்ஸ் தெற்காசியா பரிசுக்காக இந்தப் புதினம் பட்டியலிடப்பட்டது. தனது 17 வயதில் புத்தகத்தை எழுதத் தொடங்கினார். கையெழுத்துப் பிரதி விருதுக்கு பட்டியலிடப்பட்டபோது 21 வயதாக இருந்தார். இவ்வாறு பரிந்துரைக்கப்பட்ட முதல் பாக்கித்தானியராகவும் 2020ஆம் ஆண்டு நிலவரப்படி பரிந்துரைக்கப்பட்ட இளைய நபராகவும் இருந்தார். இவர் தனது புத்தகத்தை இந்தியாவின் குமாவுன் இலக்கிய விழாவில் வெளியிட எண்ணியிருந்தார். ஆனால் தற்காலிகமாக நுழைவு இசைவு மறுக்கப்பட்டார். அதற்கு பதிலாக திருவிழாக் குழுவினரின் ஒத்துழைப்புடன் இசுகைப் வழியாக அதை வெளியிட்டார்.  

இவரது *இட் வில் ஃபாலோ யூ ஹோம்* என்ற சிறுகதை, அமெரிக்க லிட்டரரி ரிவியூ என்ற அமெரிக்க இதழில் (2020) வெளியிடப்பட்டது. *கேரி இட் ஆல்* என்ற சிறுகதை *தி பஞ்ச்* இதழில் (2020) வெளியிடப்பட்டது. *இராணி* ( 2020) என்ற சிறுகதை சர்வதேச இலக்கிய விருதுகளை ( சிறுகதைகளுக்கான ரெனால்ட்ஸ் பரிசு ) வென்றது. மேலும், சாலமண்டர் புனைகதைப் போட்டியில் 2020இல் இறுதிப் போட்டியாளராக இருந்தார்.
# போசோசு பட்டு அருங்காட்சியகம்


**போசோசு பட்டு அருங்காட்சியகம்** (*Bsous Silk Museum*) என்பது லெபனானின் வாடி சாகரோர் அருகே போசோசு நகரில் உள்ள பட்டு அருங்காட்சியகம் ஆகும். இது பெய்ரூட்<nowiki/>ற்கு கிழக்கே சுமார் 15 கிலோமீட்டர் தொலைவில் அமைந்துள்ளது.  

## வரலாறு
இன்று அருங்காட்சியமாக உள்ள கட்டிடம் முதலில் ஃபயாத் குடும்பத்தினரால் கட்டப்பட்டது. 1901 முதல் 1954 வரை இது பட்டு தொழிற்சாலையாக இயங்கியது. 1990ஆம் ஆண்டில், ஒரு குறுகிய காலத்திற்கு, தொழிற்சாலை மற்றும் மைதானம் சிரிய இராணுவத்தால் ஆக்கிரமிக்கப்பட்டன. ஜீன் லூயிஸ் மாங்கே உதவியுடன் அதன் உரிமையாளர்களான ஜார்ஜ் மற்றும் அலெக்ஸாண்ட்ரா அஸ்ஸெய்லி ஆகியோரால் இது ஒரு அருங்காட்சியகமாக மாற்றப்பட்டது. இந்த அருங்காட்சியகம் 2000ஆம் ஆண்டில் திறக்கப்பட்டது. லெபனானில் 1,500 ஆண்டுகள் பழமையான பட்டு உற்பத்தியின் வரலாற்றை இந்த அருங்காட்சியகத்தில் உள்ள காட்சிகள் எடுத்துக்காட்டுகிறது. லெபனானின் பட்டு ஆலை 1970ஆம் ஆண்டு மூடப்பட்டது.  

பாரிஸைச் சேர்ந்த தியரி ஹுவா மற்றும் பிராங்கோயிஸ் லு நோபல் பிரிடின் ஆகியோர் தோட்டங்களைக் கட்டிடத்திற்கு மறுவடிவமைப்பதில் முக்கியப் பங்கு வகித்தனர். லு நோபல் மடகாஸ்கரில் இருந்து காட்டுப் பட்டினைக் கொண்டுவந்தார், மோனா சதர் இசாவுடன் இணைந்து நினைவகம் மற்றும் மேம்பாட்டுச் சங்கத்தினை நிறுவ உதவினார். கண்காட்சிகள் பட்டுப்புழு "குஞ்சு பொரிக்கும்" செயல்முறையை இங்கு நாம் காணலாம். இதனால் பட்டு நூல் உற்பத்திக்கு மற்றும் பல்வேறு நிலைகளில் நெசவு முறையினையும் பார்வையாளர்கள் காண வழிசெய்கிறது.  

இந்த அருங்காட்சியகம் தொடர்ந்து தற்காலிக கண்காட்சிகளையும் நடத்துகிறது. உதாரணமாக, கடந்த காலங்களில், இது மே முதல் அக்டோபர் வரை சுமார் 6 மாதங்களுக்குக் காட்சிக்கு வைக்கப்பட்டுள்ளது. கம்போடியா, லாவோஸ் மற்றும் வியட்நாமில் இருந்து கைவினைப் பட்டுகள் மற்றும் நெசவு துணிகள், பட்டுப் பாதை சேகரிப்புகள் சீனா, யப்பான், மத்திய கிழக்கு நாடுகளிலிருந்து காட்சிக்கு வைக்கப்பட்டன. இங்கு எரிக் போடாட் மற்றும் தெரசா கோல்மேன் ஆகியோரின் பழங்குடி ஆடைகளின் தனியார் சேகரிப்பு கண்காட்சிகளும் நடைபெற்றுள்ளது.
# கான்ஷான்

**கான்ஷான்**(*Canshen*)( சீன :"பட்டுப்புழு கடவுள்") அல்லது **Cánwáng** "பட்டுப்புழு ஆட்சியாளர்") என்பது சீன மதத்தில் பட்டுப்புழு மற்றும் பட்டு வளர்ப்பின் தெய்வம். பட்டுவளர்ப்பில் இரண்டு முக்கிய கேன்ஷென் உள்ளனர். இவர்கள் சீனாவில் பட்டு வளர்ப்பு கண்டுபிடிப்பு மற்றும் பரவலுக்குப் பங்களித்த இரண்டு புராண-வரலாற்று ஆளுமைகள் ஆவார்கள்.  

- *Cǔnmǔ* (, "பட்டுப்புழுவின் தாய்"), ஒரு தெய்வம், இதன் வழிபாட்டு முறை ஹவுட்டு ("பூமியின் இராணி") மற்றும் சான்சியாவோ ("மூன்று வானம்") தெய்வங்களுடன் தொடர்புடையது. *இவர் காங்கே* ( என்றும் அழைக்கப்படுகிறார். "பட்டுப்புழு மெய்டன் [அல்லது லேடி]"), மற்றும் *லீஸே* , ஹுவாங்க்டியின் மனைவி, பிரபஞ்சத்தின் மையத்தின் தெய்வம் மற்றும் அனைத்து சீனர்களின் கடவுளின் முன்னோடி. கன்முவின் வழிபாடு மத்திய-வடக்கு மற்றும் கிழக்கு சீனாவில் பொதுவானது.
- *Qīngyīshén* "புளூகிரீன்-க்ளாட் காட்") *கான்காங்* ( "பட்டுப்புழு கிளை"): இவர் ஷு இராச்சியத்தின் முதல் ஆட்சியாளரும் மூதாதையரும் ஆவார். மேலும் இவர் மக்களிடையே பட்டு வளர்ப்பை ஊக்குவித்தவர் ஆவார். ஷூ இராச்சியத்திலிருந்து வந்த நவீன சீன மாகாணமான சிச்சுவானில் இவர் வணங்கப்படுகிறார்.
# முக்தார் அகமது அன்சாரி

**முக்தார் அகமது அன்சாரி** (Mukhtar Ahmed Ansari) (25 டிசம்பர் 1880 – 10 மே 1936) என்பவர் ஒரு மருத்துவரும், இந்திய தேசியவாதி மற்றும் அரசியல் தலைவராகவும், இந்திய சுதந்திர இயக்கத்தின் போது இந்திய தேசிய காங்கிரஸ் மற்றும் முஸ்லிம் லீக்கின் முன்னாள் தலைவராகவும் இருந்தார். ஜாமியா மில்லியா இஸ்லாமியா பல்கலைக்கழகத்தின் நிறுவனர்களில் ஒருவரான அவர் 1928 முதல் 1936 வரை அதன் அதிபராக இருந்தார்.,  

## பிறப்பும்- கல்வியும்
முக்தார் அகமது அன்சாரி 1880 டிசம்பர் 25 அன்று கிழக்கு உத்தரப்பிரதேசத்தின் யூசுப்பூர்-முகமதாபாத் நகரில் பிறந்தார். உயர்மட்ட மாணவராக இருந்த அவர் லண்டன் லாக் மருத்துவமனை மற்றும் லண்டனில் உள்ள சாரிங் கிராஸ் மருத்துவமனையில் பணியாற்றினார். அவர் அறுவை சிகிச்சையில் ஒரு முன்னோடி இந்தியராக இருந்தார், இன்றும் லண்டனின் சாரிங் கிராஸ் மருத்துவமனையில் அவரின் நினைவாக *அன்சாரி வார்டு* என்று உள்ளது.  

## இதையும் பார்க்க
இந்திய தேசிய காங்கிரஸ் கட்சி தலைவர்கள் பட்டியல்  

## ஆதாரங்கள்
# நவாப் சையத் முகமது பகதூர்

**நவாப் சையத் முஹம்மது பகதூர்** (1867 - 12 பிப்ரவரி 1919) 1913 இல் நடைபெற்ற கராச்சி மாநாட்டின் போது இந்திய தேசிய காங்கிரஸின் தலைவராக பணியாற்றிய ஒரு இந்திய அரசியல்வாதி ஆவார்.பத்ருதீன் தியாப்ஜி மற்றும் ரஹமத்துல்லாஹ் முஹம்மது சயானி ஆகியோருக்குப் பிறகு இந்த பதவியை வகித்த மூன்றாவது முஸ்லீம் ஆவார்.  

## பிறப்பு
நவாப் சையத் முஹம்மது தென்னிந்தியாவின் செல்வந்த முஸ்லிம்களில் ஒருவரான மிர் ஹுமாயூன் ஜா பகதூரின் மகனாக கல்கத்தாவில் பிறந்தார். திப்பு சுல்தானின் நான்காவது மகனான சுல்தான் யாசினின் மகள் ஷாஜாதி ஷாருக் பேகமின் மகன் தான் மீர் ஹுமாயூன் ஜா.  

## அரசியல்
அவர் இந்திய தேசிய காங்கிரசுக்கு அதன் ஆரம்ப கட்டங்களில் நிதிஉதவி மற்றும் அறிவுசார் ஆதரவை வழங்குவதன் மூலம் உதவினார். 1887 இல் மூன்றாவது இந்திய தேசிய காங்கிரஸ் நடைபெற்றபோது, ஹுமாயூன் பகதூர் காங்கிரஸ் தலைவர்களுக்கு பொருளாதார உதவிகளை வழங்கினார்.  

1894 இல் இந்திய தேசிய காங்கிரசில் சேர்ந்த நவாப் சையத் முகமது அவ்வமைப்பின் தீவிர உறுப்பினரானார். முஸ்லிம்களும் இந்துக்களும் சகோதரர்களைப் போலவே வாழ வேண்டும் என்றும் அவர்களின் வெவ்வேறு மதங்கள் அவர்களைப் பிரிக்காமல் அவர்களை ஒன்றிணைக்க வேண்டும் என்றும் சையத் முகமது தனது அனைத்து உரைகளிலும் உரையிலும் உறுதியாக நம்பினார். இந்திய மக்களை ஒரு வலுவான தேசமாக ஒன்றிணைப்பதே இந்திய தேசிய காங்கிரசின் முக்கிய நோக்கம் என்று அவர் உண்மையாக நம்பினார்.  

## மெட்ராஸ் ஷெரிப்
அவர் மெட்ராஸின் முதல் முஸ்லீம் ஷெரிப் ஆக 1896 இல் நியமிக்கப்பட்டார். 1900 ஆம் ஆண்டில் அவர் மெட்ராஸ் சட்டமன்றத்திற்க்கு பரிந்துரைக்கப்பட்டார். மெட்ராஸ் மாகாணங்களை பிரதிநிதித்துவப்படுத்தும் அதிகாரப்பூர்வமற்ற உறுப்பினராக 1903 டிசம்பர் 19 அன்று மெட்ராஸ் இம்பீரியல் சட்டமன்றத்திற்க்கும் பரிந்துரைக்கப்பட்டார். விக்டோரியா மகாராணியின் வைர விழா கொண்டாட்டத்தில் கலந்து கொண்டபோது 1897 ஆம் ஆண்டில் பிரித்தானிய அரசாங்கத்தால் சையத் முஹம்மதுக்கு "நவாப்" என்ற பட்டம் வழங்கப்பட்டது.  

## இறப்பு
சையத் முகமது பகதூர் பிப்ரவரி 12, 1919 ஆண்டு இறந்தார்.  

## இதையும் பார்க்க
இந்திய தேசிய காங்கிரஸ் கட்சி தலைவர்கள் பட்டியல்  
## ஆதாரங்கள்
# வாரணாசி பட்டுநெசவு


**பட்டு நெசவு** என்பது வாரணாசியில் ஒரு உற்பத்தித் தொழிலாகும். மிகச் சிறந்த பட்டு மற்றும் பனாரசு பட்டுப்புடவைகளை உற்பத்தி செய்வதால் வாரணாசி இந்தியா முழுவதும் நன்கு அறியப்படுகிறது.  

நெசவு என்பது பொதுவாக வீட்டுத்தொழிலாகச் செய்யப்படுகிறது. வாரணாசியில் பெரும்பாலான நெசவாளர்கள் மோமின் அன்சாரி முஸ்லிம்கள் ஆவார். வாரணாசியின் முஸ்லிம்களில் பலர் அன்சாரி என்ற பெயரில் நன்கு அறியப்பட்ட ஒரு நெசவாளர் சமூகத்தைச் சேர்ந்தவர்கள். அதாவது அரபு மொழியில் அன்சார் என்பதற்கு "உதவி" என்று பொருள். பல தலைமுறைகளாக இவர்கள் தந்தையிடமிருந்து மகனுக்கு தங்கள் கைவினைத்திறனை கடத்திச் சென்றுள்ளனர். அறை அளவிலான காலால்-இயங்கும் தறிகளில் கை-நெசவு பட்டு இவர்கள் நூற்கின்றனர். இவை சிறப்பு நிகழ்ச்சிகளுக்கு அணியும் புடவைகளாக வடிவமைக்கப்படுகின்றன. பல இந்தியப் பெண்கள் தங்கள் திருமண நாளுக்காக வாரணாசி பட்டுச் சேலையை அணிய வேண்டும் என்று கனவு காண்கிறார்கள்.  

வாரணாசி புடவைகள் சிக்கலான வடிவமைப்புகள் மற்றும் சரிகை அலங்காரங்களால் ஆனது. இது பாரம்பரிய விழாக்கள் மற்றும் திருமணங்களின் போது பிரபலமாக அணியப்படுகிறது. முன்னதாக, புடவைகளில் பூந்தையல் பெரும்பாலும் தூய தங்கத்தின் இழைகளால் செய்யப்பட்டது. 2009ஆம் ஆண்டில், நெசவாளர் சங்கங்கள் மற்றும் கூட்டுறவு நிறுவனங்கள் இணைந்து பனாரசு பட்டிற்கு புவியியல் சார்ந்த குறியீட்டினைப் பெற்றனர். இந்த பட்டு குறியீடு பனாரசு பட்டுப் புடவைகளின் உற்பத்திக்குப் பெருமளவில் பயன்படுத்தப்படுகிறது. பிராந்திய வகை பட்டினைக் கொண்டு இந்த புடவை தயாரிக்கப்படுகிறது.  

2015ஆம் ஆண்டு நிலவரப்படி வாரணாசியில் சுமார் 40,000 நெசவாளர்கள் உள்ளனர். இது 300,000லிருந்து குறைந்துள்ளது. சேலையின் தேவைக் குறைவும் இறக்குமதி செய்யப்பட்ட புடவைகளின் எண்ணிக்கை அதிகரிப்பு காரணமாகப் பட்டு உற்பத்தி குறைந்துள்ளது. விசைத்தறி காரணமாகவும் பனாரசு நெசவின் தேவை குறைந்ததாகவும் கூறப்படுகிறது.
# ஜப்பானிய பட்டு



**ஜப்பானியப் பட்டு** ஜப்பான் நாட்டில் பட்டு உற்பத்தி செய்யப்படும் பட்டாகும். 1930 முதல் 1950 வரை இங்குப் பட்டுத் தொழில் பிரதானமாக இருந்தது, ஆனால் இப்போது குறைவாகவே காணப்படுகிறது.  

## வரலாறு
பட்டின் முக்கியத்துவம் கிழக்கு ஆசியாவில் சீனாவிலிருந்து பைசாண்டினிய பேரரசிற்குப் பட்டுப்புழுக்கள் கடத்தப்பட்டபோது குறைய ஆரம்பித்தது. ஐரோப்பாவில் 1845இல், வைரைசால் ஏற்பட்ட மைக்ரோஸ்போராடிய, நோசிமா பாம்பிசிசு, சப்பை நோய் நோய்களால் ஐரோப்பியப் பட்டுத் தொழில் அழிந்தது.  

இது சீனா மற்றும் ஜப்பானி<nowiki/>லிருந்து பட்டுக்கான தேவைக்கு வழிவகுத்தது. இங்கு பத்தொன்பதாம் மற்றும் இருபதாம் நூற்றாண்டின் முற்பகுதியில், ஜப்பானிய ஏற்றுமதிகள் சர்வதேசத் சந்தையில் சீனர்களுடன் நேரடியாகப் போட்டியிட்டன.  

1850 மற்றும் 1930க்கு இடையில், கச்சாப் பட்டு இரு நாடுகளும் ஏற்றுமதியில் முன்னணி நாடக உள்ளது, இது ஜப்பானின் மொத்த ஏற்றுமதியில் 20% -40% மற்றும் சீனாவின் 20% -30% ஆகும்.  

1890 கள் முதல் 1930 கள் வரை, ஜப்பானியப் பட்டு ஏற்றுமதி நான்கு மடங்காக உயர்ந்து. இந்த நேரத்தில் ஜப்பானை உலகின் மிகப்பெரிய பட்டு ஏற்றுமதியாளராக மாற்றியது; மெய்சி மீள்விப்பின் போது ஏற்பட்ட பொருளாதார சீர்திருத்தங்கள் மற்றும் குயிங் வம்சத்தின் வீழ்ச்சியின் காரணமாக, ஜப்பானின் விரைவான தொழில் மயமான நாடாக மாறியது. அதே நேரத்தில் சீன தொழில்கள் தேக்கமடைந்தது.  

இரண்டாம் உலகப் போரின்<nowiki/>போது, ஜப்பானுக்கு எதிரான தடைகள் நைலான் போன்ற செயற்கைப் பொருள்களை ஏற்றுக்கொள்ள வழிவகுத்தன. இது ஜப்பானியப் பட்டுத் தொழிலின் வீழ்ச்சிக்கு வழிவகுத்ததோடு உலகின் முன்னணி பட்டு ஏற்றுமதியாளராக நிலையினையும் மாற்றியது. 1980களில் பொருளாதார சீர்திருத்தங்களால் சீனா உலகின் மிகப்பெரிய பட்டு ஏற்றுமதி நாடாக உள்ளது.
# ராகிமெட்டிசு

**ராகிமெட்டிசு** (*Rakematiz*) என்பது அடர்த்தியான பட்டில் தங்க இழைகளால் பூத்தையல் கொண்டது ஆகும். முந்தைய காலங்களில் இது மிகவும் அரிதானதாகவும் மதிப்புமிக்கதாகவும் இருந்தது. ராகிமெட்டிசு இணைத்த ஆடை ஐரோப்பாவில் இடைக்காலத்தில் பிரபலமாக இருந்தது.  

சில அறிஞர்கள் *ராகேமாடிசு* என்ற சொல்லானது இத்தாலிய வார்த்தையான *ரிக்காமாட்டாவிலிருந்து வந்தது* என்றும் இதன் பொருள் பூத்தையல் என்றும் கூறுகின்றனர்.
# இலீலா தேசாய்

**இலீலா தேசாய்** (Leela Desai) 1930-1940களில் நடித்து வந்த ஒரு இந்திய நடிகையாவார். இவர் 1900களின் முற்பகுதியில் இசைக்கலைஞரான உமேத்ராம் லால்பாய் தேசாய் மற்றும் அவரது இரண்டாவது மனைவி சத்யபாலா தேவி ஆகியோரின் மகளாவார்.  

இவரது பெற்றோர் 3 வருட அமெரிக்க சுற்றுப்பயணத்தில் இருந்தபோது நியூ செர்சியிலுள்ள நுவார்க்கில் பிறந்தார். இவரது தந்தை குசராத்தியாவார். இவரது தாயார் இந்தியாவின் பீகாரைச் சேர்ந்தவர். இவர் இந்தியாவில் வளர்ந்தார். இவர் 11 இந்திய திரைப்படங்களில் நடித்திருந்தார். மேலும், 1961இல் *காபூலிவாலி* என்ற திரைப்படத்தின் இணை தயாரிப்பாளராகவும் இருந்தார். 1944ஆம் ஆண்டில், இவர் தனது சகோதரி இரமோலாவுடன் சேர்ந்து *கலியான்* என்ற திரைப்படத்தில் நடித்தார்.  

## தொழில்
சோஹன்லால் மற்றும் லச்சுமஹாராஜின் கீழ் பாரம்பரிய நடனத்தில் முறையான கல்வியையும், மோரிஸ் கல்லூரியில் (லக்னோ) இசையையும் பெற்றார். 1943இல் விஷ்ராம் பெடேகர் தயாரித்த *நாகநாராயண்* என்ற திரைப்படத்தில் நடித்தார். 1941இல் பெங்களூர் இடைநிலைக் கல்லூரி மாணவர்களால் அழைக்கப்பட்டார். "நியூ தியேட்டர்ஸ்" மற்றும் "பிரபாத் பிலிம் கோ" போன்ற நிறுவனங்கள் தயாரித்த படங்களின் விழாக்களை நடத்துவதில் இக்கல்லூரிக்கு பெருமை இருந்தது. தேசாய் ஒரு நடனக் கலைஞராகவும், சோஹன் லாலை பின்பற்றுபவராகவும் இருந்தார். இவர் 1926இல் லக்னோவில் நிறுவப்பட்ட "பட்கண்டே இசை நிறுவனத்தில் பயிற்சி பெற்றார்.  

1939இல் வெளியிடப்பட்ட *கபல் குந்தலா* என்ற படத்தின் மூன்றாவது பதிப்பு பத்தாண்டுகளுக்குப் பிறகு 1949இல் வெளியானது. இப்படத்தை நிதின் போஸ் மற்றும் பானி மஜும்தார் இருவரும் இயக்கியிருந்த இப்படத்தில் இவர் நடித்திருந்தார். பானி மஜும்தார் இவரது சகோதரி மோனிகா தேசாயை மணந்தார். டார்ஜீலிங்கில் "லில்லி காட்டேஜ்" என்று ஒரு வீடு இவருக்கு இருந்தது. இவரது தாயார் சத்யபாலா தேவி இறக்கும் வரை அங்கே வாழ்ந்தார்.
# புளியம்பட்டி, பொள்ளாச்சி



**புளியம்பட்டி ஊராட்சி** (ஆங்கிலம் : Puliampatti) என்பது தமிழ்நாட்டில் கோயம்புத்தூர் மாவட்டத்தில் பொள்ளாச்சி வட்டாரத்தில் அமைந்துள்ளது. இந்த ஊராட்சி பொள்ளாச்சி சட்டமன்ற தொகுதிக்கும் பொள்ளாச்சி மக்களவை தொகுதிக்கும் உட்பட்டதாகும். இந்த ஊராட்சியிலிருந்து 7 உறுப்பினர்கள் ஊராட்சி மன்றத்திற்கு தேர்ந்தெடுக்கின்றனர்.விரைவில் பொள்ளாச்சி மாவட்டமானதுடன் **பொள்ளாச்சி மாநகராட்சியுடன்** இணைக்க அரசு பரிசீலித்து வருகிறது.  

## மக்கள் தொகை
2011 இந்திய மக்கள் தொகை கணக்கெடுப்புப்படி இந்த ஊராட்சியில் 8,568 பேர் வசிக்கின்றனர். இதில் ஆண்கள் 54% பேரும் பெண்கள் 46% பேரும் வசிக்கின்றனர்.  

## போக்குவரத்து
பொள்ளாச்சி முதல் காமநாயக்கன் பாளையம் வழியாக பல்லடம் செல்லும் இவ்வூரில் போக்குவரத்து அதிகமாகவே உள்ளது. மேலும் இங்கிருந்து பெரிய நெகமம், சுல்தான்பேட்டை, காமநாயக்கன் பாளையம், பல்லடம், திருப்பூர், ஈரோடு  
பெருந்துறை, சேலம்,  
சங்ககிரி, பொள்ளாச்சி,வால்பாறை, சத்தியமங்கலம், கரடிவாவி, பருவாய், காரணம் பேட்டை, கருமத்தம்பட்டி, அன்னூர், புஞ்சை புளியம்பட்டி ஆகிய ஊர்களுக்கு நேரடியாக பேருந்து போக்குவரத்து வசதி உள்ளது.  

## நிர்வாகம்
# அகவைக் குறைத்தல் (திரைப்படத் தொழில்நுட்பம்)

திரைப்படங்களிலும் தொலைக்காட்சி தொடர்களிலும் **அகவைக் குறைத்தல்** (*De-aging in film*) என்பது காட்சி விளைவுகளைப் பயன்படுத்தி ஒரு நடிகரின் வயதைக் கதைக்கேற்ப குறைத்துக் காட்டுவதாகும். இது கணினி வரைகலையின் மூலம் சாத்தியமாகிறது.  

மார்ட்டின் ஸ்கார்செஸால் இயக்கப்பட்டு 2019 ஆம் ஆண்டு வெளியான தி ஐரிஷ்மேன் திரைப்படம் பெரும்பாலும் அகவைக் குறைத்தல் தொழில்நுட்பத்தின் மூலம் எடுக்கப்பட்டது. இத்திரைப்படத்தில் முக்கியக் கதாபாத்திரத்தில் நடித்த நடிகர்களுக்கு வயது 60 முதல் 80 இருப்பினும் இந்தத் தொழில்நுட்பத்தை பயன்படுத்தி 40 வயது வரைக் குறைத்து காண்பிக்கப்பட்டது.  

## மெய்நிகர் நடிகர்
சில முறை காட்சி விளைவுகளைப் பயன்படுத்தியும் அகவைக் குறைத்தல் திருப்திகரமாக இல்லாத பட்சத்தில், முழுக்க முழுக்க கணினியில் தயாரிக்கப்பட்டு இயக்கப்படும் மெய்நிகர் நடிகர்கள் பயன்படுவார்கள்.  

இது குறிப்பிட்ட நடிகரின் அசைவுகளையும் முகபாவனைகளையும் உருவ அமைப்பையும் தொழில்நுட்ப கருவிகள் மூலம் படம்பிடித்து பதிவேற்றி அதற்கேற்ப நிரல் அமைத்து மென்பொருட்களின் உதவி கொண்டு ஏற்பாடு செய்யப்படுகிறது.  

சான்றாக, டெர்மினேட்டர் சால்வேஷன் (2009 ஆங்கிலத் திரைப்படம்) என்ற திரைப்படத்தில் ஆர்னோல்டு சுவார்செனேகர் என்கிற நடிகருக்கு பதிலாக ரோனால்டு கிக்கின்கெர் என்ற நடிகர் உருவப்போலியாக நடித்து ஆர்னோல்டின் முகத்திற்கு ஏற்ப கணினியில் உருவம் மாற்றப்பட்டார். பிற டெர்மினேட்டர் திரைப்படங்களிலும் இந்த முறையைப் பின்பற்றினர்.
# பட்டு முத்திரை


**பட்டு முத்திரை** (*Silk Mark*)என்பது இந்தியாவில் பட்டு ஜவுளிகளுக்கு வழங்கப்படும் சான்றிதழ் குறியாகும். பட்டு முத்திரை அடையாளத்துடன் விற்பனைச் செய்யப்படும் ஜவுளி தூய இயற்கை பட்டினால் செய்யப்பட்டுள்ளது என்று இந்த குறி சான்றளிக்கிறது. இந்த சான்றிதழை 'இந்தியாவின் முத்திரை அமைப்பு’ வழங்குகிறது. இது இந்திய அரசின் கட்டுப்பாட்டில் உள்ள மத்திய பட்டு வாரியத்தால் அங்கீகரிக்கப்பட்ட அமைப்பாகும். இந்திய அரசாங்கத்தால் ஊக்குவிக்கப்பட்டாலும், இந்த முத்திரை ஆலோசனை மட்டுமே, சட்டப்பூர்வமாக அங்கீகரிக்கப்பட்ட முத்திரை அல்ல. இந்த சான்றிதழ் திட்டம் 2004இல் மத்திய பட்டு வாரியத்தால் நிறுவப்பட்டது. அசல் வடிவமைப்பில், குறிச்சொல்லில் நெய்யப்பட்ட ஒரு பட்டுக் குறி சின்னத்தை உள்ளடக்கியது. இதில் தனித்துவமான எண் கொண்ட ஹாலோகிராம் பொருத்தப்படும். ஹேங்-ஆன் டேக் போலியாக தயாரிக்கப்பட்டதால் துணியின் மீது நெய்யப்பட்ட அடையாளத்துடன் கூடிய ஒரு புதிய முறை முன்மொழியப்பட்டது.  

*சான்றிதழ் செயல்முறை நுகர்வோருக்குப் பட்டு முத்திரையின் நம்பகத்தன்மையினை அங்கீகாரம் பெற்ற ஆய்வகங்களில் இலவசமாகச் சோதனை செய்வதற்கான வசதியை உறுதி செய்கிறது*.
# 1926 பின்னி ஆலை வேலைநிறுத்தம்


1926 ஆம் ஆண்டின் **பின்னி ஆலை வேலைநிறுத்தம்** (*1926 Binny Mills Strike*) பெங்களூரில் உள்ள கம்பளி, பருத்தி மற்றும் பட்டு ஆலையில் நடைபெற்ற ஒரு பொது வேலைநிறுத்தமாகும். இது 1926 பெங்களூர் பின்னி ஆலை வேலைநிறுத்தம் எனப்படுகிறது. இந்த வேலைநிறுத்தம் இந்திய விடுதலை இயக்கத்தின் ஒரு பகுதியாகக் கருதப்படுகிறது.  

## காரணங்கள்
1925ஆம் ஆண்டில், மைசூர் மாநில அரசாங்கம் 1914ஆம் ஆண்டு தொழிற்சாலை சட்டத்தில் திருத்தம் செய்தது. இது வேலை நேரங்களைக் குறைக்கவும், ஊதியங்களை அதிகரிக்கவும், பணியிட நிலைமையினை மேம்படுத்தவும் பரிந்துரைத்தது. இதனால் தொழிலாளர்கள் மத்தியில் அமைதியின்மை ஏற்பட்டது.
# காட்சி விளைவுகள்


**வி.எஃப்.எக்ஸ்** என்று ஆங்கிலத்தில் அழைக்கப்படும் **காட்சி விளைவுகள்** என்பது கணினியைப் பயன்படுத்தி ஒரு காணொலியின் படங்களை மாற்றி அமைப்பதோ தேவைக்கேற்ப புதிய படங்களை உருவாக்கி எண்ணிம நிகழ்த்தலின் மூலம் அவற்றைக் காணொலியில் சேர்ப்பதோ ஆகும்.  

திரைப்படத் தயாரிப்பின் போது படம்பிடிக்கப்பட்ட காணொலி பதிவுகளையும் கணினி வரைகலை அம்சங்களையும் முறையே இணைத்து ஒரு மெய்நிகர் படத்தை உருவாக்கவதே காட்சி விளைவுகள் பயன்படுத்துவதன் நோக்கமாகும்.  

## பயன்படும் நுட்பங்கள்

- **சிறப்பு விளைவுகள்** :

சிறப்பு விளைவுகள் அல்லது **எஸ்.எஃப்.எக்ஸ்** என்பது கணினி நுட்பங்களையும் பார்வைத் திறனையும் ஒப்பிட்டு அதற்கேற்றவாறு சில காட்சி தந்திரங்கள் செய்வது ஆகும்.  

- இயக்கம் கைப்பற்றல் :

இயக்கம் கைப்பற்றல் எனப்படுவது குறித்த ஒரு நபர் அல்லது பொருளின் அசைவை பதிவு செய்து கணினியில் உருவாக்கப்பட்ட எண்ணிய மாதிரி ஒன்றிற்கு மாற்றீடு செய்தல் ஆகும்.  

- இயங்குபடம் :

இயங்குபடம் என்பது சிறுசிறு வேறுபாடுகள் கொண்ட பல படங்களை வேகமாக இயக்கப்படுவதன் மூலமாக உருவாக்கப்படுவதாகும்.இயக்கமூட்டல் என்பது நிலையான படிமங்களை அடுத்தடுத்துக் காட்சியளிக்க வைப்பதன் மூலம் படத்திலுள்ள பொருள் இயங்குவது போன்ற மாயத் தோற்றத்தை உருவாக்குவதாகும்.
# அழியாத கோலங்கள் 2


**அழியாத கோலங்கள் 2** (*Azhiyatha Kolangal 2*) என்பது 2019 ஆண்டு வெளியான தமிழ் நாடகத் திரைப்படம் ஆகும்.எம். ஆர். பாரதி எழுதி இயக்கிய இப்படத்தை ஈஸ்வரி ராவ் தயாரித்தார். இப்படத்தில் பிரகாஷ் ராஜ், ரேவதி, அர்ச்சனா, நாசர் ஆகியோர் முக்கிய வேடங்களில் நடித்தனர். இப்படத்திற்கு அரவிந்த் சித்தார்த்தா இசையமைத்தார். *அழியாத கோலங்கள் 2* படத் தயாரிப்பு பணியானது செப்டம்பர் 2015 இல் தொடங்கியது.  

## கதை
எழுதாளரான கௌரி சங்கர் (பிரகாஷ் ராஜ்) தில்லியில் சாகித்திய விருது பெறுகிறார். 24 ஆண்டுகள் கழித்து தன் முன்னாள் காதலியான மோகனாவை ( அர்ச்சனா) அவரது வீட்டில் சந்திக்க வருகிறார். அங்கே தங்கள் பழைய நினைவுகளை பேசி மகிழ்கின்றனர். இந்நிலையில் திடீரென்று மாரடைப்பினால் கௌரி சங்கர் அங்கே இறந்து விடுகிறார். கல்லூரி செல்லும் வயதுடைய மகளைக் கொண்ட மோகனா இதனால் அதிர்ச்சி அடைகிறார். இந்த விசயத்தை ஊடகங்களும், அக்கம் பக்கத்தவர்களும் மனம் போன போக்கில் ஏளனமாக பேசுகின்றனர். கோரி சங்கரின் மனைவியான சீதா (ரேவதி)  
மோகனாவை வந்து சந்திக்கிறார் அதன் பிறகு என்ன நடந்தது என்பதே கதையின் பிற்பகுதியாகும்.  
## நடிகர்கள்

- பிரகாஷ் ராஜ் கௌரி சங்கராக
- ரேவதி கௌரி சங்கரின் மனைவி சீதாவாக
- அர்ச்சனா, கௌரி சங்கரின் முன்னாள் காதலி மோகனாவாக
- ஈஸ்வரி ராவ் செய்தி வாசிப்பாளராக
- நாசர் உதவி காவல் ஆணையராக
- மோகன் ராமன் மருத்துவராக
- விஜய் கிருஷ்ணராஜ் அரசியல்வாதியாக
- சத்ய சாய் மோகனாவின் மகளாக

## தயாரிப்பு
அறிமுக இயக்குநர் மணி பாரதி பிரகாஷ் ராஜ், ரேவதி, அர்ச்சனா, நாசர் ஆகியோர் முதன்மைப் பாத்திரங்களில் நடிக்கும் திரைப்படத்திற்கான பணிகளை ஜூன் 2015 இல் துவக்கி பணியாற்றத் தொடங்கினர். துவக்கத்தில் ரேவதியும் அர்ச்சனாவும் இப்படத்தை தயாரிக்க முடிவு செய்திருந்தனர். ஆனால் பின்னர் முன்னாள் நடிகை ஈஸ்வரி ராவ் இந்த படத்தயாரிப்புக்கு நிதியளிக்க ஒப்புக்கொண்டார். படப்பிடிப்பு சென்னையில் நடந்தது. பிரகாஷ் ராஜ் ஒரு எழுத்தாளராக நடிப்பதாக தெரியவந்தது. மேலும் இந்த படமானது *கவிஞ்ஞன் ஆக்கினாள் என்னை* என்ற தற்காலிக பெயரில் உருவாக்கப்பட்டது. படத்தின் முதல் பார்வை சுவரோட்டியானது பொங்கலை ஒட்டி 14 சனவரி 2016 அன்று வெளியிடப்பட்டது.
# அவிட்டா


***அவிட்டா*** (*Avitta*) என்ற பேரினம் அந்துப்பூச்சிகளின் நாக்டுலுடே குடும்பத்தில் பிரான்சிஸ் வாக்கர் 1858ல் என்பவரால் விவரிக்கப்பட்டது.  

## விளக்கம்
உணர்நீட்சி அரிவாள் வடிவம், இதில் இரண்டாவது கூட்டுத் தலையின் உச்சியை அடைகிறது. மூன்றாவது கூட்டு நீண்டது. உணர்கொம்பு நீண்டது, ஆணில் குற்றிலையுடன் கூடியது. மார்பும் அடிவயிறும் மென்மையான செதில்களுடையது. தொடை எலும்பு மற்றும் முன் கால் எலும்பின் நான்காம் முட்டி முடிகளுடன் கூடியன. முன் இறக்கை வட்டமான நுனியுடையன. பின் இறக்கையின் 5 நரம்புகள் கீழ் கோணத்திற்கு மேலே உள்ளது.  

## சிற்றினங்கள்

- *அவிட்டா ஆல்டர்னன்ஸ்* <small>வாரன் 1903</small>
- *அவிட்டா ஆண்டமனா* <small>ஹோலோவே 1984</small>
- *அவிட்டா அரோவா* <small>(பெத்துன்-பேக்கர் 1906)</small>
- *அவிட்டா அட்ரிபங்டா* <small>ஹாம்ப்சன் 1926</small>
- *அவிட்டா ப்ராக்டியோலா* <small>ஹோலோவே 1976</small>
- *அவிட்டா பிரையோனோட்டா வியட்* <small>1956</small>
- *அவிட்டா செரோமாக்ரா பெரியோ* <small>1956</small>
- *அவிட்டா டிசிபங்டேட்டா* <small>ஃபெல்டர் & ரோஜென்ஹோஃபர், 1874</small>
- *அவிட்டா எகிகேய்* <small>(பெத்துன்-பேக்கர் 1906)</small>
- *அவிட்டா ஃபாசியோசா* <small>மூர், 1882</small>
- *அவிட்டா ஃபிளாவிசிலியா* <small>ஹோலோவே 1976</small>
- *அவிட்டா குட்டுலோசா* <small>(ஸ்வின்ஹோ 1900)</small>
- *அவிட்டா ஹப்ரார்ச்சா வியட்* <small>1956</small>
- *அவிட்டா இன்டக்டாலிசு* <small>(ஸ்னெல்லென் 1880)</small>
- *அவிட்டா இன்சின்னாசு* <small>ஹாம்ப்சன் 1902</small>
- *அவிட்டா இன்சிக்னிபிகா* <small>ஹாம்ப்சன் 1926</small>
- *அவிட்டா அயனோமெசா* <small>ஹாம்ப்சன் 1926</small>
- *அவிட்டா லினோசா* <small>(சால்முல்லர் 1891)</small>
- *அவிட்டா லாங்கிகார்பஸ்* <small>பிரவுட், 1922</small>
- *அவிட்டா மீக்கி* <small>ஹோலோவே 1984</small>
- *அவிட்டா மைக்ரோசுண்டனா* <small>ஹோலோவே 1984</small>
- *அவிட்டா நோவாஹிபெர்னியா* <small>ஹோலோவே 198</small>
- *அவிட்டா அப்சுராட்டா* <small>(ஸ்வின்ஹோ 1897)</small>
- *அவிட்டா ஓக்ரோமர்கினாட்டா* <small>பேஜென்ஸ்டெச்சர் 1894</small>
- *அவிட்டா ஓபியுசலிஸ்* <small>வாக்கர், [1859]</small>
- *அவிட்டா பெக்டினாட்டா* <small>ஹோலோவே 1979</small>
- *அவிட்டா பாலிசியா* <small>(ஜாய்ஸி & டால்போட் 1917)</small>
- *அவிட்டா பங்டா* <small>விலேமேன், 1911</small>
- *அவிட்டா குவாட்ரிலினியா* <small>வாக்கர், [1863]</small>
- *அவிட்டா ரூஃபிஃப்ரான்ஸ்* <small>மூர், [1887]</small>
- *அவிட்டா சிம்பிளிசியர்* <small>கெய்ட் 1940</small>
- *அவிட்டா சப்சின்னாசு* <small>வாக்கர், 1858</small>
- *அவிட்டா சர்ஜென்ஸ்* <small>(வாக்கர் 1863)</small>
- *அவிட்டா தைவானா* <small>விலேமேன்</small> <small>, 1915</small>
- *அவிட்டா சோபெரோபா* <small>டர்னர், 1909</small>
# சிந்தாமல் சிதறாமல்


**சிந்தாமல் சிதறாமல்** (*Sindhamal Sitharamal*) என்பது 2003 ஆம் ஆண்டு வெளியான இந்திய தமிழ் நாடக திரைப்படம் ஆகும். சண்முகவேல் இயக்கிய இப்படத்தில் அப்பாஸ், நந்திதா, சோனா ஆகியோர் முக்கிய வேடங்களில் நடித்தனர். கருணாஸ், ராஜேஷ் ஆகியோர் துணை வேடங்களில் நடித்தனர். இந்த படம் 25 திசம்பர் 2003 அன்று வெளியானது.  

## நடிகர்கள்

- அப்பாஸ் சரவணனாக
- நந்திதா ஜானகியாக
- சோனா ராசியாவாக
- கருணாஸ்
- ராஜேஷ் கந்தசாமியாக
- இளவரசு
- லாவண்யா
- கோவை பாலு
- சாப்லின் பாலு
- நெல்லை சிவா
- போஸ் வெங்கட்
- சத்யா
- பெஞ்சமின்
- ஆக்சன் பிரகாஷ்
- விஜயா சிங்
- சிறீலதா
- பானி பாலசுப்பிரமணியம்
- மீரா

## இசை
இப்படத்திற்கு பரணி இசையமைத்தார்.  

- "சற்றுமுன் கிடைத்த" - ஹரிஷ் ராகவேந்திரா, மதுமிதா
- "தீ தீ" - ஹரிஷ் ராகவேந்திரா
- "லப் டப்" - திப்பு
- "வானவில்லின்" - பி. உன்னிகிருஷ்ணன், மகதி
- "கலங்காதே" - திப்பு

## வெளியீடு
இந்த படம் 25 திசம்பர் 2003 அன்று வெளியானது.
# கெலியோசிடாரிசு


***கெலியோசிடாரிசு*** (*Heliocidaris*) என்பது கடல் முள்ளெலிப் பேரினமாகும். இது எக்கினோமெட்ரிடே குடும்பத்தின் ஒரு பகுதியாகும்.  

## பண்புகள்
இந்த பேரினமானது மேற்கு பசிபிக் பெருங்கடலில் (ஜப்பான் முதல் நியூசிலாந்து வரை) பொதுவாகவும் ஆஸ்திரேலியாவிலும் காணப்படுகிறது. சில இனங்கள் உண்ணக்கூடியவையாக உள்ளன.  

## சிற்றினப் பட்டியல்
இந்த பேரினத்தின் கீழ் தற்போது 6 சிற்றினங்களும் அழிந்துபோன புதை படிவ இனம் ஒன்றும் உள்ளன:  

- *கெலியோசிடாரிசு ஆஸ்ட்ரேலியா* <small>( ஏ. அகாசிசு, 1872)</small>
- *கெலியோசிடாரிசு பஜுலஸ்* <small>(டார்ட்நால், 1972)</small>
- *கெலியோசிடாரிசு கிராசிஸ்பினா* <small>( ஏ. அகாசிசு, 1863)</small>
- *கெலியோசிடாரிசு எரித்ரோகிராம்மா* <small>( வலென்சியன்சு, 1846)</small>
- *கெலியோசிடாரிசு லுட்ப்ரூக்கே* <small>பிலிப், 1965</small>
- *கெலியோசிடாரிசு ராபர்ட்சி* <small>லிண்ட்லி, 2004</small>
- *கெலியோசிடாரிசு டூபர்குளேட்டா* <small>(லாமர்க், 1816)</small>
# பானி மஜூம்தார்


**பானி மஜும்தார்** (Phani Majumdar) இந்தியாவைச் சேர்ந்த ஒரு முன்னோடி திரைப்பட இயக்குநரும், திரைக்கதை எழுத்தாளருமாவார். இவர் பாலிவுட்டில் பணியாற்றினார். கே. எல். சைகல் நடித்த *ஸ்ட்ரீட் சிங்கர்* (1938) திரைப்படத்தில் இடம்பெற்ற *பபூல் மோரா நைஹர் சூட்டோ ஜெயே* என்ற பிரபலாமன பாடலுக்காக மிகவும் பிரபலமானவர். நடிகை மீனாகுமாரியின் *ஆர்த்தி* (1962), *ஓன்ச் லோக்* (1965) போன்ற படங்களுக்காகவும் இவர் அறியப்பட்டார். இவர் சிங்கப்பூரிலும் பணியாற்றினார். அங்கு இவர் மலாய் மொழியில் *ஹாங்க் துவா* (1955) என்ற படத்தை இயக்கியிருந்தார். இது 7வது பெர்லின் சர்வதேச திரைப்பட விழாவில் தங்க கரடி விருதுக்கு பரிந்துரைக்கப்பட்டது.  

## தொழில்
1930களில் பிரேந்திரநாத் சிர்கார், கொல்கத்தாவில் நியூ தியேட்டர்ஸ் என்ற நிறுவனத்தை முன்னணி திரைப்பட இயக்குநர் பி.சி.பருவாவுடன் சேர்ந்து நிறுவியிருந்தார். அவர்களுடன் சேர்ந்து இந்த காலகட்டத்தில் *தேவதாஸ்* (1935) போன்ற படங்களை உருவாக்கினார். பின்னர், 1941இல் மும்பை சென்று பாம்பே டாக்கீஸ் நிறுவனத்தில் பணிபுரிந்தார். அங்கு இவர் சுரையா, மொஹபத் (1943) சாந்தா ஆப்தே, அந்தோலன் (1951) ஆகியோரைக் கொண்டு *தமன்னா* (1942) என்ற படத்தை இயக்கினார். பஞ்சாபி மொழியில், மகதி (1961),மைதிலி மொழியில் *கன்யாதான்* (1965) ஆகிய படங்ளை இயக்கினார். இவரது *ஓன்ச் லோக்* நடிகர் பெரோஸ் கானின் முதல் வெற்றியாகும். மேலும் இரண்டாவது சிறந்த திரைப்படத்திற்கான தேசிய திரைப்பட விருதை வென்றது.  

பம்பாய் டாக்கீஸில் பணியாற்றுவதற்கு முன் பிரபல திரைப்பட இயக்குநரும் தயாரிப்பாளருமான சக்தி சமந்தாவுக்கு *தமாஷா, பாத்பான்,* தோபி டாக்டர் போன்ற படங்களில் உதையாக பணிபுரிந்தார் .  

நடிகை லீலா தேசாயின் சகோதரி மோனிகா தேசாயை மணந்தார்.
# திருத்தம் (திரைப்படம்)


**திருத்தம்** (*Thirutham*) என்பது 2007 ஆம் ஆண்டு வெளியான இந்திய தமிழ் காதல் பரபரப்புத் திரைப்படமாகும். பொன்ராமன் இயக்கிய இப்படத்தில் ஹரிகுமார், பிரியங்கா நாயர், மான்சி பிரிதம் ஆகியோர் முக்கிய வேடங்களில் நடித்தனர். மேலும் இதில் நாசர், ஆதித்யா, எம். எசு. பாசுகர், சுஜா வருணீ, பிரியா, விஜய் பாபு, பாரதி ஆகியோர் துணை வேடங்களில் நடித்துள்ளனர். சுனி ஹரி தயாரித்த இப்படத்திற்கு, பிரவீண் மணி இசை அமைத்துள்ளார். படமானது 14 செப்டம்பர் 2007 அன்று வெளியானது.  

## நடிகர்கள்

- ஹரிகுமார் வேல்முருகன் / கார்த்திக்
- பிரியங்கா நாயர் வந்தனாவாக
- மான்சி பிரீம்ப் பிரியாவாக
- நாசர் மருத்துவர் சண்முகமாக
- ஆதித்யா சரவணனாக
- எம். எசு. பாசுகர் புண்ணியக்கோடியாக
- பிரியா வேலுமுருகனின் தாயாக
- விஜய் பாபு பிரியாவின் தந்தையாக
- பாரதி பிழியாவின் தாயாக
- சுஜா வருணீ பிரியாவாக
- சிங்கமுத்து ஜோசியராக
- நெல்லை சிவா தலைமைக் காவலராக
- எஸ். வி. எஸ். குமார் மருத்துவராக
- டிஷ்யூம் சோமன்
- அர்ச்சணா அரீஷ் பிரியாவாக
- சிம்ரன் கான் சிறப்புத் தோற்றத்தில்

## தயாரிப்பு
போப்ரோ பிலிம்ஸ் பதாகையின் கீழ் தயாரிக்கபட்ட திருத்தம் படத்தின் வழியாக பொன்ராமன் இயக்குநராக அறிமுகமானார். *தூத்துக்குடி* (2006) படத்திற்குப் பிறகு இரண்டாவது முறையாக முக்கியக் கதாபாத்திரத்தில் நடிக்க ஹரிகுமார் தேர்ந்தெடுக்கப்பட்டார். *வெயில்* படப் புகழ் பிரியங்கா நாயர், புதுமுகம் மான்சி பிரிதம் ஆகியோர் படத்தில் நடிக்கத் தேர்வு செய்யப்பட்டனர். ஜீவா ஒளிப்பதிவை மேற்கொண்டார். தூத்துக்குடி படத்துக்குப் பிறகு, ஹரிகுமாரும் இசை அமைப்பாளர் பிரவீன் மணி என இருவரும் இந்த படத்தில் ஒன்றாக பணியாற்றினர்.  

## இசை
திரைப்பட பின்னணி இசை, பாடல் இசை ஆகியவற்றை இசையமைப்பாளர் பிரவீண் மணி அமைத்தார். இசைப்பதிவில் ஐந்து பாடல்கள் உள்ளன. *ரெடிப்.காமின்* சரஸ்வதி சீனிவாஸ் பாடல்களுக்கு 5 நட்சத்திரங்களில் 2 நட்சத்திர மதிப்பீட்டை அளித்தார்.  

## வெளியீடு
இந்த படம் 14 செப்டம்பர் 2007 அன்று வேறு ஐந்து படங்களுக்கு போட்டியாக வெளியிடப்பட்டது.  

*கோலிவுட்டுடே.நெட்* ஹரிகுமாரின் நடிப்பைப் பாராட்டியதுடன், இந்தப் படத்தை "நல்ல கதைக்களத்துடன் கூடிய சராசரி படம்" என்று அழைத்தது. ஒரு விமர்சகர் படத்தில் முன்னணி ஜோடியின் நடிப்பைப் பாராட்டினார். அதேசமயம் படத்தின் திரைக்கதையை விமர்சித்தார். மற்றொரு விமர்சகர் எழுதினார், "ஹரி பெரும்பாலான பாத்திரங்களை நன்கு ஏற்று நடிக்கிறார்", மேலும் இந்த படத்தை "சராசரிக்குக்கும் கீழே" என்று மதிப்பிட்டார். *இந்த படத்திற்கு நான் அவநில்லை* (2007), *மன்மதன்* (2004), *கல்யாணராமன்* (1979) ஆகியவற்றுடன் ஒற்றுமைகள் இருப்பதையும் அவர் குறிப்பிட்டார்.
# ஆஸ்னட் எல்கபீர்


**ஆஸ்னட் எல்கபீர் (Osnat Elkabir**) ஒரு இசுரேலியப் பாடகரும், நடனக் கலைஞரும், ஓவியரும், நாடக இயக்குநரும் ஆவார். இவர் பத்து ஆண்டுகளுக்கும் மேலாக இந்தியாவில் பாரம்பரிய இந்திய நடனத்தையும், இசையையும் பயின்றார். தற்போது இவர் டெல் அவிவ் பல்கலைக்கழகத்தில் இந்திய நாடகம், நடனம் மற்றும் இசையைக் கற்பிக்கிறார் .  

## படிப்பும், ஆரம்பகால வாழ்க்கையும்
1990 ஆம் ஆண்டில் இந்தியாவுக்கு வந்த இவர் உத்தரபாராவில் (கொல்கத்தாவுக்கு<nowiki/>அருகிலுள்ள ஒரு சிறிய நகரம்) புத்ததேவ் சைதன்யா என்பவரிடமிருந்து பிரமாரி ஓவியம் படிக்கத் தொடங்கினார். புகழ்பெற்ற கலைக் குடும்பத்திலிருந்து வந்த புத்ததேவ் ஒரு ஓவியரும், நடனக் கலைஞரும், இசைக்கலைஞருமாவார். அவர் தனது தந்தையின் பிரமாரி ஓவியத்தின் நுட்பத்தை உருவாக்கினார். இது தாந்த்ரீக தாக்கங்களுடன் மேம்பட்ட முறைகளை அடிப்படையாகக் கொண்டது. தனது ஓவியப் பாடங்களைத் தொடர்ந்து, ஆஸ்னட், புத்ததேவிடமிருந்து பிரமாரி கதக் நடனத்தைப் படிக்கத் தொடங்கினார். இவர் தனது ஆசிரியருடனும், அவரது மனைவியான, ஜெர்மனியில் பிறந்த கிறிஸ்டா சைதன்யா ஆகியோருடன் இந்தியாவில் பல்வேறு இடங்களில் நிகழ்ச்சிகளை நடத்தினார்.  

1990 களில் இவர் பிஜ்னாவின் மறைந்த இராஜாவான சத்ரபதி சிங்கிடமிருந்து பக்கவாத்தியம் கற்றுக் கொண்டார் . இந்திய இசை மற்றும் நடனம் ஆகியவற்றில் தனது இளங்கலை மற்றும் முதுகலை பட்டங்களைப் பெற்றார். மேலும் புகழ்பெற்ற துருபாத் பாடகரும், மறைந்த ஜியா மொஹியுதீன் தாகரின் சீடரும், பனாரசு இந்து பல்கலைக்கழகத்தில் இசை பீடத்தின் தலைவருமான பேராசிரியர் இரித்விக் சன்யால் என்பவரிடமிருந்து துருபாத் பாடலைப் பயின்றார்.  

## கலைச் செயல்பாடு
துருபாத் பாடுகிறார்]]  
1990களின் பிற்பகுதியிலிருந்து, இவர் தனது நேரத்தை இந்தியாவிற்கும் இசுரேலுக்கும் இடையில் பிரித்து வருகிறார். இவர் இசுரேல் மற்றும் வெளிநாடுகளில் பல்வேறு இடங்களில் இந்திய பாரம்பரிய நடனம் மற்றும் துருபாத் பாடல் நிகழ்ச்சிகளை நிகழ்த்தி வருகிறார். ரிமோன் ஜாஸ் இசை மற்றும் தற்கால இசைக்கானப் பள்ளி, லெவின்ஸ்கி கல்லூரி, டெல் அவிவ் பல்கலைக்கழகம் மற்றும் பல்வேறு நிறுவனங்களில் விரிவுரை மற்றும் கற்பித்தல் பணிகளையும் மேற்கொள்கிறார்..  

2002, 2003 மற்றும் 2004 ஆம் ஆண்டுகளில், இசுரேலின் அக்கோ நகரில் ஆண்டுதோறும் நடைபெறும் "மாற்று நாடகத்திற்கான பொது மொழி" என்ற தலைப்பில் நாடக நிகழ்ச்சிகளை இயக்கியுள்ளார். இந்த திட்டத்தில் இளம் இசுரேலிய முஸ்லீம், யூத மற்றும் கிறிஸ்தவ நடிகர்கள் ஈடுபடுத்தப்பட்டனர். மேலும், இந்திய நாடக நுட்பங்கள் மற்றும் கருப்பொருள்களைப் பயன்படுத்தினர்.  

2003ஆம் ஆண்டில், *வேர் தி டூ ரிவர்ஸ் மீட்*, என்ற இவரது இந்திய நினைவுக் குறிப்புகளைப் பற்றிய புத்தகம் வெளியிடப்பட்டது. 2004ஆம் ஆண்டில் இவர் தொடக்கப் பள்ளிக்கான இந்திய புவியியல் பாடப்புத்தகத்தின் வடிவமைப்பில் ஸ்வியா பைன் என்பவருட இணைந்து பணியாற்றினார். தற்போது இவர் டெல் அவிவில் வசிக்கிறார். தற்போது குழந்தைகள் பல்லூடகத் திட்டத்தில் பணிபுரிகிறார்.
# உருக்‌ஷானா அகமது


**உருக்‌ஷானா அகமது** (Rukhsana Ahmad)(பிறப்பு 1948) பாக்கித்தானைச் சேர்ந்த புதின எழுத்தாளர் ஆவார். இவர் மேலும் சிறுகதைகள், கவிதை, நாடகங்கள், மொழிபெயர்ப்பு ஆகியவற்றிலும் பங்கேற்று வருகிறார். திருமணத்திற்குப் பிறகு மேலதிக படிப்புகளுக்காக இங்கிலாந்துக்குக் குடிபெயர்ந்து எழுத்துத் தொழிலைத் தொடர்ந்தவர். இவர் ஆசிய எழுத்தாளர்களுக்காக, குறிப்பாக பெண்களுக்காக பிரச்சாரம் செய்து வருகிறார்.  

## சுயசரிதை
உருக்‌ஷானா அகமது பாகிக்கித்தானின் கராச்சியில் 1948இல் பிறந்தார். பாக்கித்தானின் பல்வேறு நகரங்களில் உள்ள பல பள்ளிகளில் தனது பள்ளிப் படிப்பை முடித்தார். தனது கல்லூரிக் கல்வியை பஞ்சாப் பல்கலைக்கழகத்திலும் கராச்சியிலும் முடித்தார். பின்னர், கராச்சி பல்கலைக்கழகத்திலிருந்து ஆங்கில இலக்கியம், மொழியியலில் முதுகலைப் பட்டத்தை பெற்றார். பின்னர் இவர் கராச்சி பல்கலைக்கழகத்தில் சேர்ந்தார். அங்கு திருமணம் செய்து கொள்ளும் வரை ஆங்கில இலக்கியம் கற்பித்தார். திருமணத்திற்குப் பிறகு இவர் இங்கிலாந்திற்கு குடிபெயர்ந்தார். அங்கு இவர் ரீடிங் பல்கலைக்கழகம் மற்றும் கலைப் பல்கலைக்கழகத்தில் பட்டம் பெற்றார் .  

## தொழில்
தனது குடும்பத்தினருடன் இலண்டனில் இவர் ஒரு நாடக ஆசிரியராகவும், பத்திரிகையாளராகவும் தனது வாழ்க்கையைத் தொடங்கினார். *வி சின்ஃபுல் உமன்* (1991) என்ற தலைப்பில் பெண்கள் பாதுகாப்பு சார்ந்த பொருளில் கவிதைத் தொகுப்பை வெளியிட்டார். அல்தாஃப் பாத்திமா என்பவரின் உருது மொழி புதினமான *தி ஒன் ஹூ டிட் நாட் ஆஸ்க்* (1993) என்பதை ஆங்கிலத்தில் மொழிபெயர்க்கத் தொடங்கினார். இவரது முதல் புதினமான *தி ஹோப் செஸ்ட்* (1996), என்பது இரண்டு "வெவ்வேறு உலகங்களில்" வளர்க்கப்பட்ட ஒரு இளம் பெண்களின் வாழ்க்கையை எடுத்துக்காட்டுகிறது. 1991ஆம் ஆண்டில், கிளீவ்லாந்தில் வசிக்கும் எழுத்தாளராக, *ட்ரீம்ஸ் இன் வேர்ட்ஸ் அண்ட் டாட்டர்ஸ் ஆப் த ஈஸ்ட்* என்ற இதழின் ஆசிரியராக இருந்தார்.  

## நாடகங்கள்
ஒரு பிரபல நாடக ஆசிரியராக இவர் *சாங் ஃபார் எ சான்க்சுவரி* , *மிஸ்டேக்கன் . . .அன்னி பெசன்ட் இன் இன்டியா* (2007) போன்ற பல நாடகங்களை எழுதியுள்ளார். இது வானொலியிலும் மேடை நிகழ்ச்சிகளிலும் இடம் பெற்றது. மேலும், இவர் பிபிசி வானொலிக்காக ஜீன் ரைஸ் என்பவரின் *வைட் சர்காசோ சீ*, நவால் எல் சாதவியின் *வுமன் அட் பாயிண்ட் ஜீரோ*, சல்மான் ருஷ்டியின் *மிட்நைட் சில்ட்ரன்*, நதீம் அஸ்லாம் எழுதிய *மேப்ஸ் ஃபார் லாஸ்ட் லவ்வர்ஸ்* உள்ளிட்ட நாடகங்களையும் இவர் தழுவி எழுதினார். 1991 ஜூன் மற்றும் அக்டோபரில், இவரது *சாங் ஃபார் எ சான்க்சுவரி* என்ற நாடகம் பிரிட்டனில் பல திரையரங்குகளில் நிகழ்த்தப்பட்டது.  

இவர், 1984இல் இலண்டனில் நடந்த ஆசிய பெண்கள் எழுத்தாளர்கள் கூட்டணியில் உறுப்பினரானார். ரீட்டா வூல்ப் என்பவருடன் இணைந்து, 1990இல் இவர் இலண்டனில் காளி நாடக நிறுவனத்தை நிறுவினார். இதற்கு எட்டு ஆண்டுகள் தலைமை தாங்கினார். தெற்காசியக் கலை மற்றும் இலக்கியத்தை ஐக்கிய இராச்சியத்தில் புலம்பெயர் காப்பகத்தில் சாலிடா (இப்போது சதா ) என்ற பெயரில் நிறுவினார். இவர் லண்டன் பல்கலைக்கழகத்தின் குயின் மேரி கல்லூரியில் ராயல் இலக்கிய நிதியத்தின் ஆலோசகராக இருக்கிறார்.  

## விருதுகள்
இன சமத்துவ ஆணைய விருது, பிரிட்டன் எழுத்தாளர்களின் சங்க விருது, சோனி விருது, சூசன் ஸ்மித் பிளாக்பர்ன் பரிசு (2002) போன்ற பிரபலமான பல விருதுகளை வென்றுள்ளார். இவரது நாடகமான *ரிவர் ஆன் ஃபயர்* (2001) சூசன் ஸ்மித் பிளாக்பர்ன் நாடக விருதுகளில் இரண்டாவது இடத்தை வென்றது. *வைட் சர்காசோ சீ என்ற* இவரது நாடகத்திற்காக இவர் எழுத்தாளர்களின் பிரிட்டன் வானொலி சங்கத்தின் தழுவல் விருதைப் பெற்றார்.
# சுகாதாரக் காத்திருப்பு

**சுகாதாரக் காத்திருப்பு** (*Waiting in healthcare*) என்பது ஒரு நோயாளி மருத்துவ சிகிச்சையின் போதும் அதற்கு முன்னரும் அனுபவிக்கும் எந்தவொரு காத்திருக்கும் காலத்தையும் குறிக்கிறது. ஒரு மருத்துவரை சந்திக்க முன் அனுமதிக்காக காத்திருத்தல், சந்திப்பதற்கு முன்பு காத்திருப்பு அறையில் தங்கியிருத்தல், மற்றும் மருத்துவ செயல்முறைகளுக்காக மருத்துவரால் கவனிக்கப்படும் உற்றுநோக்கல் காலம் ஆகியவையும் சுகாதாரத்துக்கான காத்திருப்பில் இடம் பெறும் வெவ்வேறு நிலைகளாகும்.  

ஒரு நோயாளி காத்திருக்கும்போது, அவர்களது குடும்பத்தினரும் நண்பர்களும் கூட ஒரு முடிவுக்காகக் காத்திருக்க நேரிடுகிறது.  

மருத்துவமனைகளில் உள்ள காத்திருக்கும் அறைகள் நோயாளிகளுக்கு சுகாதார பராமரிப்பை வழங்கும் மற்ற அறைகளுடன் ஒருங்கிணைக்கப்பட வேண்டும் என்று சில நிபுணர்கள் பரிந்துரைக்கின்றனர். இவ்வொருங்கிணைப்பு தகவல் புதுப்பிப்பிற்காக காத்திருக்கும் எவருக்கும் சுதந்திரமாக கிடைக்க வழிகோலும்.  

2014 ஆம் ஆண்டு முதல் அமெரிக்காவிலுள்ள நோயாளி- விளைவுகள் மைய ஆராய்ச்சி நிறுவனம் காத்திருப்பு அறை அனுபவத்தை மேம்படுத்துவதற்கான ஆய்வுக்கென நிதியளிக்கத் தொடங்கியது.  

அறுவை சிகிச்சைக்காக காத்திருக்கும் நோயாளிகளின் காத்திருப்பு நேரம் அறுவைச் சிக்கிச்சை அறை கிடைக்குந் தன்மையைப் பொறுத்து அமைகிறது. அந்த அறையில் சிகிச்சை பெறும் எந்தவொரு நோயாளியாவது திட்டமிடப்பட்டதை விட அதிக நேரம் எடுத்துக்கொள்ள நேரிடும்போது அடுத்ததாக காத்திருக்கும் அனைத்து நோயாளிகளும் தங்களுக்காக நிர்ணயிக்கப்பட்ட நேரத்திற்கு அப்பால் காத்திருக்க வேண்டிய நிலை ஏற்படுகிறது. எதிர்பாராத தாமதங்கள் நிகழும் போது அறுவைச் சிகிச்சை அறையின் திறமையான பயன்பாட்டை அதிகரிப்பது கடினமாவதாலும் நோயாளிகள் காத்திருக்க வேண்டிய நிலை ஏற்படுகிறது.  

உண்மையில் கிடைக்கும் சிகிச்சைக்கான நேரத்தைவிட அதற்காக நோயாளிகள் காத்திருக்க வேண்டிய நேரம் அதிகமாகிவிடுகிறது.  

பரிசோதனை அறை காத்திருப்பு நேரம் நோயாளிக்கு சுகாதாரக் கல்வியைக் கொடுப்பதற்காகப் பயன்படுத்தப்படுகிறது
# சைத்தூன் பானு


இவர், பாக்கித்தானின் பெசாவர் நகரில் உள்ள சுபைத் தேரி கிராமத்தில் பிர் சையத் சுல்தான் மஹ்மூத் ஷாவுக்கு பிறந்தார். இவருக்கு தாஜ் சயீத் என்பவருடன் திருமணம் நடைபெற்றது. மேலும் பஷ்தூ கவிஞரான பிர் சையத் அப்துல் குதுஸ் துண்டாரின் பேத்தி ஆவார்.  

## கல்வியும் பின்னணியும்
சைத்தூன், தனது தொடக்கக் கல்வி மற்றும் மெட்ரிகுலேசன் கல்வியை ஒரு நகரப் பள்ளியிலிருந்து பெற்றார். பின்னர் பஷ்தூ மற்றும் உருது மொழிக்கென அமைந்துள்ள இசுலாமியா கல்லூரிப் பல்கலைக்கழகத்தில் எழுத்துக்களுக்கு அறிமுகமாவதற்கு முன்பு, இவர் பாக்கித்தான் வானொலி , அரசுக்கு சொந்தமான தொலைக்காட்சி நிறுவனமான பாக்கித்தான் தொலைக்காட்சிக் கழகம் போன்றவற்றுடன் தொடர்பு கொண்டிருந்தார்.  

## இலக்கிய வாழ்க்கை
1958ஆம் ஆண்டில் ஒன்பதாம் வகுப்பில் படிக்கும் போது தனது முதல் சிறுகதையான *ஹிந்தாரா* (மிரர்) என்பதுடன் தனது எழுத்து வாழ்க்கையைத் தொடங்கினார். 1958 மற்றும் 2008க்கு இடையில், இவர் உருது மற்றும் பஷ்தூ மொழிகளில் புனைகதை புத்தகங்களையும் சிறுகதைகளையும் எழுதினார். இவரது வெளியீடுகளில் *மாட் பாங்ரீ*, *கோபூனா* (1958), *ஜுவாண்டி கமூனா* (1958), *பெர்க்* அர்ஸூ (1980), *வக்த் கீ டெஹ்லீஸ் பர்* (1980) ஆகியவை அடங்கும். மற்ற வெளியீடுகளில், *டா ஷாகு மஸல்* ஆகியவை அடங்கும். 2006ஆம் ஆண்டில் *மஞ்சீலா* என்ற தலைப்பில் பஷ்தூ மொழியில் எழுதி வெளிவந்த ஒரே ஒரு கவிதைத் தொகுப்பையும் இவர் எழுதினார். இவர், எழுதுவதைத் தவிர, ஏராளமான வானொலி மற்றும் தொலைக்காட்சி நாடகங்களுக்கும் பங்களித்து வருகிறார்.  

## விருதுகளும் கௌரவங்களும்
பஷ்தூ மற்றும் உருது புனைகதைகளில் இவர் செய்த பங்களிப்பை அங்கீகரிக்கும் விதமாக சைத்தூனுக்கு பிரைட் ஆஃப் பெர்ஃபாமன்ஸ் 2016 ஆம் ஆண்டில், கைபர் பக்துன்வாவில் பெண்கள் உரிமைகளுக்காக இவர் செய்த சேவையை அங்கீகரிக்கும் விதமாக அனைத்துலக பெண்கள் நாள் கொண்டாட்டத்தின் போது "கத்துன்-இ-அவல்" (முதல் பெண்மணி) அல்லது "பஷ்தூ புனைகதையின் முதல் பெண்மணி" என்ற கௌரவ பட்டத்தை நிலையான அபிவிருத்தி இலக்குகளின் குழு இவருக்கு வழங்கியது.
# மார்தே வோகேலி


**மார்தே வோகேலி** (*Marthe Voegeli*) என்பவர் சுவிட்சர்லாந்து நாட்டினைச் சார்ந்த மருத்துவர். இவர் ஆண்களுக்கான கருத்தடை ஆராய்ச்சி துறையில் முன்னோடியாக இருந்தார்.  

1930 மற்றும் 1950 க்குஇடையில், வோகேலி இந்தியாவில் தனது சொந்த மருத்துவமனையில் மருத்துவம் பார்த்து வந்தார். இந்த நேரத்தில், 9 தன்னார்வலர்கள் உதவியுடன், வெப்ப அடிப்படையிலான கருத்தடை செயல்முறையினை பரிசோதித்தார்.  

இந்த செயல்முறை எளிமையாகவும் பயனுள்ளதாகவும் இருந்தது. இந்த சோதனையில் ஆண் ஒருவர் தனது விதைப்பையினை சூடான நீரில் 45 நிமிடங்களுக்கு அமிழ்த்தி வைத்திருப்பார். இதனை 3 வாரங்களுக்கு தொடர்ந்து செய்துவருவார். சோதனை முடிவில் கருவுறாமைக்கான காலம் பதிவு செய்யப்பட்டது.  

வெவ்வேறு வெப்பநிலைகளில் சோதனை செய்யப்பட்டு மலட்டுத்தன்மையின் மாறுபட்ட முடிவுகள் அளவிடப்பட்டன. 116°F (46.7°C) வெப்ப நிலையில் 6 மாதங்களுக்குக் கருத்தடை பாதுகாப்பு கிடைத்தது. ஆனால் 110°F (43.3°C) வெப்பநிலையில் 4 மாதங்களுக்குக் கருத்தடை பலன் கிடைத்தது.  

ஆண்களில் கருவுறுதல் திரும்பிய பிறகு, இயல்பான குழந்தைப் பருவ வளர்ச்சியுடன் ஆரோக்கியமான குழந்தைகளைக் கருவுறுதல் பதிவு செய்யப்பட்டது.  

வோகேலி 1950ல் மருத்துவத்திலிருந்து ஓய்வு பெற்றார், அடுத்த 20 ஆண்டுகளாக இம்முறையினை மக்களிடையே கொண்டு செல்லும் முயற்சியில் ஈடுபட்டார். இருப்பினும் இம்முறை பெரும்பாலும் புறக்கணிக்கப்பட்டது.
# தி ஸ்டோர்க் கிளப்


***தி ஸ்டோர்க் கிளப்*** (*The Stork Club*) என்பது பிரித்தானிய எழுத்தாளரும் பத்திரிகையாளருமான இமோஜென் எட்வர்ட்ஸ்-ஜோன்ஸ் 2006 எழுதிய புத்தகம். ஆசிரியர் *த டெயிலி டெலிகிராப்* பத்திரிக்கையில் எழுதிய தொடரினை அடிப்படையாகக் கொண்டு இந்த புத்தகம் எழுதப்பட்டது. எட்வர்ட்-ஜோன்ஸ் கருத்தரிக்கும் முயற்சியின் “நான் தாய் ஆக முடியுமா?” என்ற சுயசரிதை தொடராகும். இமோஜென் எட்வர்ட்ஸ்-ஜோன்ஸ் எடுத்துக்கொண்ட வெளிச் சோதனை முறை கருக்கட்டல் சிகிச்சையை இந்த புத்தகம் கோடிட்டுக் காட்டுகிறது.  

மென்னட்டை பதிப்பு 2 ஏப்ரல் 2007 அன்று வெளியிடப்பட்டது.
# இந்திய குழந்தைப்பருவ ஈரல் இழைநார் வளர்ச்சி

**இந்திய குழந்தைப்பருவ ஈரல் இழைநார் வளர்ச்சி** (*Indian childhood cirrhosis*) குழந்தைப்பருவத்தில் கல்லீரலில் தோன்றும் ஒருவகையான நீடித்த நோயாகும். உறுப்புத் தடிப்பு கோளாறு வகையாக அடையாளப்படுத்தப்படும் இந்நோய் கரணை நோய், ஈரல் இறுக்கி நோய் என்றும் அழைக்கப்படுகிறது. கல்லீரலில் தாமிரம் படிவதால் இழைமம் இற்றுப் போய் இணைமங்கள் மட்டுமீறி வளர்ச்சியடைவதால் இந்நோய் உண்டாகிறது. பெரும்பாலும் 1–3 வயதுடைய குழந்தைகளை இந்நோய் பாதிக்கிறது. மரபுவழி காரணமும் இந்நோய் வருவதற்கான சாத்தியத்தைக் கொண்டுள்ளது. கடந்த காலத்தில் மிக உயர்ந்த இறப்பு விகிதத்தைக் கொண்டிருந்த குழந்தைப்பருவ ஈரல் இழைநார் வளர்ச்சி நோய் தற்போது தடுக்கக்கூடியதாகவும் சிகிச்சையளிக்கக்கூடியதாகவும் மாறி இப்போது மிகவும் அரிய ஒரு நோயாக மாறிவிட்டது.  
## வகை
வட அமெரிக்க இந்திய குழந்தைப் பருவ கல்லீரல் இழைநார் வளர்ச்சி.
# சாரா அல் அமிரி


**சாரா பிந்த் யூசெப் அல் அமிரி** (Sarah bint Yousef Al Amiri ) (பிறப்பு 1987) ஐக்கிய அரபு அமீரக அரசாங்கத்தில் மேம்பட்ட அறிவியல் தொழில்நுட்பத் துறை அமைச்சராகவும், ஐக்கிய அரபு அமீரக விண்வெளி நிறுவனம் மற்றும் ஐக்கிய அரபு அமீரக விஞ்ஞானிகள் கழகத்தின் தலைவரும், அமீரகத்தின் செவ்வாய் கிரகத் திட்டத்தின் துணை திட்ட மேலாளரும் ஆவார்.  
## ஆரம்பகால வாழ்க்கையும் கல்வியும்
அல் அமிரி 1987இல் ஐக்கிய அரபு அமீரகத்தில் பிறந்தார். இவர் சார்ஜாவில் அமெரிக்கப் பல்கலைக்கழகத்தில் கணினி அறிவியலைப் பயின்று இளங்கலை மற்றும் முதுகலை பட்டங்களை பெற்றார். இவர் எப்போதும் விண்வெளி பொறியியலில் ஆர்வம் கொண்டிருந்தார். ஆனால் ஐக்கிய அரபு அமீரகத்துக்கு விண்வெளி திட்டம் இல்லாத நேரத்தில் வளர்ந்தார்.  

## ஆராய்ச்சியும் தொழிலும்
இவர், தனது தொழில் வாழ்க்கையை அமீரக மேம்பட்ட அறிவியல் மற்றும் தொழில்நுட்ப நிறுவனத்தில் தொடங்கினார். அங்கு இவர் துபாய்சாட் -1 மற்றும் துபாய்சாட் -2 ஆகிய செயற்கைக்கோள் திட்டங்களில் பணிபுரிந்தார். துபாய் உலக வர்த்தக மையத்தில் ஒரு உயர்ந்த பணியை ஏற்றுக்கொள்வதற்கு முன்னர் இவர் ஐக்கிய அரபு அமீரக காலநிலை மாற்றம் மற்றும் சுற்றுச்சூழல் அமைச்சகத்தில் சேர்ந்தார். 2016ஆம் ஆண்டில் இவர் அமீரக அறிவியல் கழகத்தின் தலைவராக நியமிக்கப்பட்டார். கொலராடோ பல்கலைக்கழகம், போல்டர் , பெர்க்லியின் கலிபோர்னியா பல்கலைக்கழகம்), அரிசோனா மாநில பல்கலைக்கழகம் ஆகியவற்றுடன் கூட்டுசேர்ந்து இந்த பணி நடைபெறுகிறது. அமீரகத்தின் செவ்வாய் கிரகத் திட்டம் பற்றி டெட் மாநாட்டில் பேசினார். நவம்பர் 2017இல், லூசியானாவில் செவ்வாய் திட்டம் பற்றி பேசியபோது சர்வதேச டெட் நிகழ்வில் பேசிய முதல் அமீரகர் என்ற பெருமையை இவர் பெற்றார். ஐக்கிய அரபு அமீரகத்தின் 50வது ஆண்டு நிறைவை முன்னிட்டு 2020 சூலை மாதம் தொடங்கப்பட்ட இந்த பணி 2021இல் செவ்வாய் கிரகத்தை அடைய திட்டமிடப்பட்டுள்ளது. இவர் 2016 உலக பொருளாதார மன்றத்தில் அழைக்கப்பட்ட பேச்சாளராக இருந்தார்.  

அக்டோபர் 2017இல் ஐக்கிய அரபு அமீரக அமைச்சரவையில் மேம்பட்ட அறிவியல் துறை அமைச்சராக இவர் நியமிக்கப்பட்டார். உலகளாவிய அறிவியல் ஒத்துழைப்பை அதிகரிக்கும் முயற்சியாக, இவர் நவம்பர் 2017 இல் அமெரிக்க அறிவியல் நிறுவனங்களுக்கு சுற்றுப்பயணம் செய்தார். 23 நவம்பர் 2020 அன்று அறிவிக்கப்பட்ட பிபிசியின் 100 பெண்கள் (பிபிசி) பட்டியலில் இவர் இருந்தார். பிப்ரவரி 2021 இல், தி டைம்ஸ் பத்திரிக்கையின் 2021ன் அடுத்த 100 செல்வாக்கு மிக்க நபர்களின் பட்டியலிலும் இவர் பெயர் பெற்றார் .
# மதுரை-திப்ருகார் சிறப்புத் தொடருந்து

மதுரை - திப்ருகார் இடையே முன்பதிவுடன் கூடிய ஒரு வழிச் சிறப்பு தொடருந்து 1 மார்ச் 2021 முதல் வாரம் ஒரு முறை இயக்கப்படுகிறது. இந்த சிறப்பு இரயில் மதுரையிலிருந்து 1 மார்ச் 2021 (திங்கள் கிழமை) முற்பகல் 11.55 மணியளவில் புறப்பட்டு, அசாம் மாநிலத்தின் திப்ருகாருக்கு 4 மார்ச் 2021 அன்று (வியாழக் கிழமை) காலை 6.45 மணியளவில் சென்றடையும்.  

எண் 06002 கொண்ட இந்த சிறப்பு இரயிலின் மொத்த பயண தூரம் 3643 கிலோ மீட்டர், பயண நேரம் 67 மணி நேரம் மற்றும் நிறுத்தங்கள் 51 ஆகும்.  

இந்த இரயிலில் குளிர்சாதன மூன்றடுக்கு படுக்கை வசதியுடன் கூடிய 1 பெட்டி, 4 இரண்டாம் வகுப்பு தூங்கும் வசதி பெட்டிகள், 13 இரண்டாம் வகுப்பு பெட்டிகள் மற்றும் 2 சரக்கு மற்றும் காப்பாளர் பெட்டிகள் இணைக்கப்பட்டிருக்கும்.  

## இந்த இரயில் நின்று செல்லும் தொடருந்து நிலையங்கள்
இந்த சிறப்பு இரயில் தமிழ்நாடு, ஆந்திரப் பிரதேசம், ஒரிசா, மேற்கு வங்காளம் மற்றும் அசாம் மாநிலத்தின் 51 நகரங்களின் தொடருந்து நிலையங்களில் நின்று செல்லும்.  
1. கொடை ரோடு
1. திண்டுக்கல்
1. திருச்சிராப்பள்ளி
1. அரியலூர்
1. விருத்தாச்சலம்
1. விழுப்புரம்
1. செங்கல்பட்டு
1. தாம்பரம்
1. சென்னை எழும்பூர் தொடருந்து நிலையம்
1. சூலூர் பேட்டை
1. கூடூர்
1. நெல்லூர்
1. ஓங்கோல்
1. விஜயவாடா
1. ஏலூரு
1. இராஜமுந்திரி
1. விசாகப்பட்டினம்
1. பெர்காம்பூர்
1. குர்தா ரோடு
1. புவனேஸ்வர்
1. கட்டாக்
1. பலாசோர்
1. ஹிஜில்லி
1. டாடா நகர்
1. புருலியா
1. ஜாய்சந்தி பஹார்
1. ஆசன்சோல்
1. ஆண்டல், மேற்கு வர்த்தமான் மாவட்டம்
1. துர்க்காபூர்
1. சியுரி
1. ராம்புர்ஹாட்
1. பக்கூர்
1. நியூ ஃபாரக்கா
1. மால்டா நகரம்
1. பார்சோய்
1. கிஷன்கஞ்ச்
1. நியூ ஜல்பைகுரி
1. நியூ மேனகுரி
1. துப்குரி
1. நியூ கூச்பெஹார்
1. நியூஅலிபூர்த்துவார்
1. பாக்கிராகிரம்
1. கோக்ரஜார்
1. நியூ பொங்கைகான்
1. ராங்கியா
1. நியூ மிஸாமாரி
1. ரங்கபாரா வடக்கு
1. விஸ்வநாத் சிர்லி
1. ஹர்முட்டி
1. வடக்கு லக்கீம்பூர்
1. தேமாஜி
# பாரசீக சுண்டெலி

| <div>காப்பு நிலை</div> |  |
| --- | --- |
| அறிவியல் வகைப்பாடு <span></span> |  |
| Kingdom: | [[விலங்கு |
| Phylum: | முதுகெலும்பி |
| Class: | பாலூட்டி |
| Order: | கொறிணி |
| Family: | கிரிசிடிடே |
| Subfamily: | அர்விகோலினே |
| Genus: | *மைக்ரோடசு* |
| Subgenus: | *மைக்ரோடசு* |
| Species: | <div>***மை. இரானி***</div> |
| **<span>*மைக்ரோடசு இரானி*</span>**
தாமசு, 1921 |  |

**பாரசீக சுண்டெலி** (*Persian vole*)(*மைக்ரோடசு இரானி* ) பாலூட்டிகளில் கிரிசெடிடே குடும்பத்தில் கொறிக்கும் வகை விலங்காகும். இது ஈரானில் மட்டுமே காணப்படும் இந்த சுண்டெலி அண்மையில் கிழக்கு துருக்கி பகுதியிலிருந்து சேகரிக்கப்பட்டுள்ளது.
# சென்னை-குவாகாத்தி சிறப்பு விரைவுவண்டி

**சென்னை-குவாகாத்தி சிறப்பு விரைவுவண்டி** வண்டி எண் 06001, ஒரு வழி (கோவிட்) சிறப்பு இரயில் ஆகும். இது சென்னை மத்திய தொடருந்து நிலையத்திலிருந்து வாரந்தோறும் திங்கள் கிழமை காலை 05.15 மணி அளவில் புறப்பட்டு, 48.15 மணி நேரத்தில், 2609 கிலோ மீட்டர் பயணித்து, குவாகாத்தி நகரத்திற்கு புதன் கிழமை அன்று காலை 05.30 மணி அளவில் சென்றடையும். இந்த இரயில் 31 இடங்களில் நின்று செல்லும்.  

வாரத்தில் ஒரு நாள் திங்கள் கிழமை மட்டும் சென்னை சென்டிரலிலிருந்து புறப்படும் இந்த கோவிட் சிறப்பு விரைவு இரயிலில் முன்பதிவு செய்யப்பட்ட 1 இரண்டாம் வகுப்பு குளிர்சாதன பெட்டி, இரண்டாம் வகுப்பு குளிர்சாதன பெட்டிகள் மற்றும் இரண்டாம் வகுப்பு தூங்கும் வசதியுடன் கூடிய பெட்டிகள் கொண்டிருக்கும்.  

## முக்கிய நிறுத்தங்கள்
1. கூடூர்
1. தெனாலி
1. விஜயவாடா
1. கட்டக்
1. கரக்பூர்
1. பர்த்வான்
1. ராம்பூர்ஹட்
1. நியூ ஜல்பைகுரி
1. நியூ பொங்கைகோன்
1. ராங்கியா
1. காமாக்கியா
# முதல் 1000 நாட்கள்

**முதல் 1000 நாட்கள்** (*First 1000 days)* என்பது குழந்தைகளின் வளர்ச்சியில் ஒரு முக்கிய காலமாகும். இது முதல் 1000 நாட்களில் குழந்தைகளுக்குக் கொடுக்கப்படும் பொதுச் சுகாதார சார்ந்தது.  

இந்த நேரத்தில் வழங்கப்படும் ஊட்டச்சத்து பல சுகாதார விளைவுகளை ஏற்படுத்துகிறது. குழந்தைகளுக்கு முதல் 1000 நாட்களில் பல்வேறு ஆபத்து காரணிகள் உள்ளன, இவை குழந்தைகளின் உடல் பருமனைக் கணிக்கின்றன.  

குழந்தைகள் தங்கள் வாழ்நாளில் பல மேல்மரபியல் பண்புகளை முதல் 1000 நாட்களில் நிறுவுகிறார்கள்.  

முதல் 1000 நாட்களுக்குப் பிறகு என்ன செய்வது என்பதற்கான பிற சுகாதார பரிந்துரைகள் உள்ளன.